**Vyhodnotenie dotazníkového prieskumu spokojnosti prijímateľov sociálnej služby s poskytovanými sociálnymi službami v**

**Dome pokojnej staroby n.o., Gbely**

 Prijímateľom sociálnej služby v zariadení Domu pokojnej staroby Gbely n.o., Gbely boli rozdané v budove DPS II. na ulici Hudecova 1471/45 v období od 15.1.2020 do 31.1.2020 anonymné dotazníky s cieľom zmapovania spokojnosti prijímateľov sociálnych služieb s poskytovanými sociálnymi službami. Dotazníky boli dostupné pre všetkých prijímateľov, vyplnilo ich 18 prijímateľov sociálnej služby. Ďakujem za vyjadrenie ich názorov, tieto postrehy budú prínosom pre nás a našu prácu a snahu zvyšovať kvalitu poskytovaných služieb v DPS n.o., Gbely.

**Vyhodnotenie odpovedí na jednotlivé otázky dotazníka:**

1. **Viete, kde v zariadení je dostupný platný Domáci poriadok?**

Z uvedeného grafu je zrejmé, že 11 respondentov vie kde je umiestnený Domáci poriadok i čo obsahuje, 7 respondentov vie kde je dostupný, ale Domáci poriadok si nepozerali. Odpoveď „nie, neviem kde je dostupný“ nevybral žiadny zo zúčastnených prijímateľov sociálnych služieb.

1. **V čom je podľa Vás dôležité, aby sa dodržiaval Domáci poriadok?**

Väčšina klientov si vybrala viacero možností, ktoré považujú za dôležité. Najväčší počet, a to 13-krát bola prijímateľmi sociálnych služieb zvolená možnosť dôležitosti zákazu fajčiť v celej budove DPS Gbely okrem priestorov na to určených. Zákaz vyrušovania ostatných prijímateľov sociálnych služieb z dôvodu nadmerného požívania alkoholických nápojov bolo zvolené 11-krát. 7-krát zúčastnení respondenti vybrali dôležitosť dodržiavať listové tajomstvo. 1 respondent vybral možnosť iné, no v priestore na vlastnú odpoveď nebol tento výber špecifikovaný a popísaný.

1. **Máte vedomosť o členoch a funkcii samosprávy prijímateľov sociálnych služieb?**

Niektorý respondenti na otázku č. 3 neodpovedali. 12 prijímateľov sociálnych služieb vie, že máme vytvorenú samosprávu prijímateľov sociálnych služieb, kto sú jej členovia i na čo slúži, 3 respondenti o nej vedia, no nemajú informácie o tom, na čo slúži.

1. **Ak máte problém, na koho sa najčastejšie obraciate s požiadavkou o pomoc?**

Niektorý respondenti si vybrali viacero odpovedí. Z grafu vyplýva, že prijímatelia sociálnych služieb sa najčastejšie obrátia so žiadosťou o pomoc na hlavnú sestru a sociálnu pracovníčku, ktorú zvolilo 9 respondentov u oboch možností, 6 klientov zvolilo možnosť na opatrovateľský personál, rovnaký počet, 3 sa zo žiadosťou o pomoc obracia na členov samosprávy alebo rodinu a blízkych. Na riaditeľku sa zo žiadosťou o pomoc obracia 1 respondent a na iné inštitúcie žiadny zo zúčastnených tohto prieskumu. 2 prijímatelia sociálnych služieb v priestore pre vlastné odpovede uviedli ergoterapeutku.

1. **Máte možnosť vyjadriť svoje názory, podnety, pripomienky k fungovaniu zariadenia?**

Pri tejto otázke rovnako ako pri predchádzajúcich, niektorý respondenti zvolili viacero odpovedí. 7 prijímateľov sociálnych služieb osloví zamestnancov zariadenia ústne, rovnaký počet nemá potrebu vyjadrovať svoj názor. 4 klienti pri potrebe vyjadriť svoj názor, podnet alebo pripomienku osloví členov samosprávy prijímateľov sociálnych služieb. Po 2-krát boli vybrané ostatné možnosti, čiže napíšu požiadavku a vhodia do schránky na to určenej, majú pocit, že nemôžu vyjadriť svoj názor, alebo priamo napísali svoje pripomienky a podnety v priestore v dotazníku:

* „Zaujímalo by ma, aké množstvo mäsa máme mať na obed. Často sú smiešne malé porcie.“
* „Mali by byť menej pikantné jedlá, tiež lepšie dochutenie čajov. Často máme smiešne malé porcie, tiež by mali dávať viac šalátov, mäsa a kompótov.“
1. **Ste so životom v zariadení DPS Gbely spokojný/á?**

Na základe tejto otázky sme zistili, že v zariadení panuje dobrá atmosféra. Môžeme vidieť, že veľká väčšina klientov je v zariadení spokojná. 3 prijímatelia sociálnych služieb vyjadrili svoju nespokojnosť, 2 vybrali možnosť iné.

Vyhodnotenie dotazníkov bude prejednávané na najbližšom zasadnutí samosprávy prijímateľov za prítomnosti riaditeľky, hlavnej sestry a sociálnej pracovníčky zariadenia.

V Gbeloch dňa 5.2.2020